KOMMISSIONENS BESLUTNING af 19. december 1995 om en dispensationsanmodning fra Forbundsrepublikken Tyskland i henhold til artikel 8, stk. 2, litra c), i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (Kun den tyske udgave er autentisk) (96/21/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Kommissionens direktiv 93/81/EØF (2), og

ud fra følgende betragtninger:

Myndighederne i Forbundsrepublikken Tyskland har den 29. juni 1995 indgivet en dispensationsanmodning til Kommissionen i medfør af artikel 8, stk. 2, litra c), i direktiv 70/156/EØF; anmodningen var ledsaget af en rapport med det i nævnte artikel 8 krævede indhold; anmodningen omhandlede en type gasudladningslyskilde til brug i tre typer forlygter bestemt til montering på motorkøretøjer;

ifølge oplysningerne fra de tyske myndigheder strider teknik og princip i de nye typer gasudladningslyskilder og lygter mod de gældende EF-bestemmelser; beskrivelserne af prøver og prøveresultater og foranstaltningerne til opretholdelse af færdselssikkerheden er imidlertid tilfredsstillende og fører til samme sikkerhedsniveau som lamper og lygter, der opfylder kravene i de gældende direktiver, særlig Rådets direktiv 76/761/EØF af 27. juli 1976 om indbyrdes tilnærmelse af medlemsstaternes lovgivning vedrørende motordrevne køretøjers lygter til nærlys og/eller fjernlys samt vedrørende elektriske glødelamper til disse lygter (3);

de nye typer gasudladningslyskilder og lygter opfylder kravene i forskrifter, som FN's Økonomiske Kommission for Europa har vedtaget; følgelig er det forsvarligt umiddelbart at tillade EØF-typegodkendelse af køretøjer med lygter med de lampetyper, der er omfattet af dispensationsanmodningen, forudsat at køretøjerne er udstyret med automatisk anordning til indstilling af forlygteniveau, forlygtevasker og et system, der automatisk sørger for, at nærlyset er tændt konstant;

det pågældende direktiv vil blive ændret, således at udladningslamper med denne nye teknologi og lygter med sådanne lamper kan markedsføres;

foranstaltningen i nærværende beslutning er i overensstemmelse med udtalelse fra det udvalg for tilpasning til den tekniske udvikling af direktiver om fjernelse af tekniske handelshindringer i automobilsektoren, som er nedsat ved direktiv 70/156/EØF -

VEDTAGET FØLGENDE BESLUTNING:

Artikel 1

Kommissionen imødekommer den anmodning, som myndighederne i Forbundsrepublikken Tyskland den 29. juni 1995 har indgivet i medfør af artikel 8, stk. 2, litra c), i direktiv 70/156/EØF, vedrørende dispensation for en type udladningslyskilde til brug i tre typer forlygter bestemt til montering i motorkøretøjer.

Anmodningen imødekommes på den betingelse, at sådanne køretøjer er udstyret med automatisk anordning til indstilling af forlygteniveau, forlygtevasker og et system, der automatisk sørger for, at nærlyset er tændt konstant.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 19. december 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 42 af 23. 2. 1970, s. 1.

(2) EFT nr. L 264 af 23. 10. 1993, s. 49.

(3) EFT nr. L 262 af 27. 9. 1976, s. 96.